แห่ซบ‘ทหารไทยธนพลัส’
ทหารไทยปลื้ม “กองทุนธนพลัส” ทะลุ 5 หมื่นล้านบาทในช่วง 2 ปีกว่า ผลตอบแทน 3 เดือนแจก 3%
7 ส.ค. 2555

ทหารไทยปลื้ม “กองทุนธนพลัส” ทะลุ 5 หมื่นล้านบาทในช่วง 2 ปีกว่า ผลตอบแทน 3 เดือนแจก 3%
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า กองทุนเปิดทหารไทยธนพลัสได้รับการตอบรับจากลูกค้าอย่างต่อเนื่อง ทำให้ขนาดกองทุนเติบโตอย่างรวดเร็ว ณ วันที่ 3 ส.ค. 2555 มีขนาดสินทรัพย์สุทธิ 51,030 ล้านบาท 
“ถือเป็นกองทุนแรกของ บลจ.ทหารไทย ที่มีอัตราการเติบโตเร็วที่สุด นับตั้งแต่บริษัทเริ่มดำเนินกิจการมา โดยกองทุนนี้เปิดขายครั้งแรกวันที่ 27 ม.ค.2 ก.พ. 2553 หรือ 2 ปีกว่า มียอดจองซื้อครั้งแรก 655 ล้านบาท” นายสมจินต์ กล่าว
ทั้งนี้ กองทุนเปิดทหารไทยธนพลัส เป็นกองทุนตราสารหนี้ระยะสั้น ลงทุนได้กว้างและเพิ่มอายุเฉลี่ยของตราสารให้ยาวกว่ากองทุนตลาดเงิน (มันนี่ มาร์เก็ต) ทั่วไป โดยลงทุนในตราสารหนี้เอกชนและต่างประเทศด้วย ผลตอบแทนย้อนหลัง 3 เดือนอยู่ที่ 3% ย้อนหลัง 6 เดือน 2.95% และย้อนหลัง 1 ปีอยู่ที่ 3.02% และซื้อขายได้ทุกวันทำการ
ด้านนายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่าย 2 กองทุนตราสารหนี้ทั้งในและต่างประเทศ โดยกองทุนเปิดกรุงไทยธนทรัพย์ บี 41 (KTSUP B 41) เปิดจำหน่ายในวันที่ 8-14 ส.ค. 2555 อายุ 6 เดือน มูลค่า 5,000 ล้านบาท ผลตอบแทนประมาณ 3.2% ต่อปี 
นอกจากนี้ บริษัทยังอยู่ระหว่างเปิดจำหน่ายรอบใหม่ของกองทุนเปิดกรุงไทยสมาร์ท อินเวส 3 เดือน 2 (KTSIV3M2) ตั้งแต่วันนี้ถึง 10 ส.ค. 2555 อายุ 3 เดือน เน้นลงทุนในตราสารหนี้ในเงินฝาก ตั๋วแลกเงินของสถาบันการเงินและภาคเอกชน ที่มีอันดับเครดิตตั้งแต่ BBB+ ขึ้นไป ผลตอบแทนประมาณ 2.9% ต่อปี 
ด้าน บลจ.กรุงศรี เปิดขายกองทุนเปิดกรุงศรีตราสารหนี้ 6M31 อายุประมาณ 6 เดือน ตั้งแต่วันที่ 7-14 ส.ค. 2555 ผลตอบแทนประมาณ 3.15% ต่อปี ลงทุนในตราสารหนี้และเงินฝากในต่างประเทศ